जिस होटल में ठहरे कोहली और टीम, वहां से 3 अपराधी गिरफ्तार; कहा- खिलाड़ियों के साथ फोटो खिंचवानी थी
चंडीगढ़ में IPL के स्टार खिलाड़ियों की सुरक्षा में सेंध लगी। यहां जिस होटल में विराट कोहली समेत अन्य खिलाड़ी रुके हुए थे, वहां पर तीन हिस्ट्रीशीटरों ने भी कमरे बुक किए थे। जिन्हें पुलिस ने गिरफ्तार कर लिया है।
चंडीगढ़ में IPL के स्टार खिलाड़ियों की सुरक्षा में सेंध लगी। यहां जिस होटल में विराट कोहली समेत अन्य खिलाड़ी रुके हुए थे, वहां पर तीन हिस्ट्रीशीटरों ने भी कमरे बुक किए थे। जिन्हें पुलिस ने गिरफ्तार कर लिया है। गिरफ्तार आरोपियों में पंजाबी सिंगर सिद्धू मूसेवाला के हत्यारे गैंगस्टर दीपक टीनू का साथी भी शामिल है।
इन आरोपियों से जब पूछताछ की गई तो उन्होंने बताया कि वह खिलाड़ियों के साथ फोटो खिंचवाना चाहते थे। IT पार्क थाना के SHO रोहताश यादव ने कहा कि सट्‌टेबाजी वाले एंगल पर भी जांच की जा रही है। फिलहाल इन्हें पूछताछ के बाद छोड़ दिया गया है।
मामला 20 अप्रैल का है। गुरूवार को IS बिंद्रा क्रिकेट स्टेडियम में पंजाब किंग्स और रॉयल चैलेंजर्स बेंगलुरु के बीच मुकाबला खेला गया था। जिसमें विराट की कप्तानी वाली RCB को जीत मिली। इस मैच के बाद आरसीबी की टीम IT पार्क स्थित होटल ललित में रुकीं। जिनमें भारतीय क्रिकेट स्टार विराट कोहली समेत अन्य कई नामी खिलाड़ी शामिल थे।
पुलिस ने तीन आरोपी दबोचे
चंडीगढ़ पुलिस को इसी होटल में 3 अपराधियों द्वारा कमरा बुक कराने की गुप्त सूचना मिली थी। गुप्त सूचना के आधार पर IT पार्क थाना SHO, इंस्पेक्टर रोहताश यादव ने रात करीब साढ़े 10 बजे तुरंत पुलिस टीम सहित होटल में छापामारी कर इन्हें गिरफ्तार कर लिया।
गिरफ्तार आरोपियों की पहचान जीरकपुर की रॉयल एस्टेट सोसाइटी निवासी रोहित (33), सेक्टर-26 बापूधाम कॉलोनी निवासी मोहित भारद्वाज (33) और हरियाणा के जिला झज्जर, बाहदुरगढ़ के रहने वाले नवीन कुमार के रूप में हुई है। पुलिस ने आरोपियों को प्रिवेंटिव एक्शन की कार्रवाई के तहत अरेस्ट किया है।
पांचवी मंजिल पर ठहरे थे खिलाड़ी
पुलिस सूत्रों के मुताबिक होटल की चौथी और पांचवी मंजिल पर क्रिकेट टीम ठहरी हुई थी। पांचवी मंजिल पर विराट कोहली समेत टीम के अन्य खिलाड़ियों के कमरे थे। चौथी मंजिल पर क्रिकेट टीम के साथ आया स्टाफ रुका हुआ था। जबकि यह आरोपी तीसरी मंजिल पर रुके थे। पुलिस ने इन्हें वहीं से गिरफ्तार किया है।
अब जानिए इन अपराधियों के बारे में
जांच में सामने कि सेक्टर-26 बापूधाम कॉलोनी का मोहित भारद्वाज को इससे पहले चंडीगढ़ क्राइम सेल ने अक्तूबर, 2022 में गिरफ्तार किया था। वह मूसेवाला के हत्यारे गैंगस्टर दीपक टीनू का साथी है। उससे डिस्ट्रिक्ट क्राइम सेल ने एक पिस्टल भी बरामद की थी। इस पर आईटी पार्क पुलिस थाने में उस पर आर्म्स एक्ट का केस दर्ज हुआ था। वहीं उसके खिलाफ सरकारी कर्मी से मारपीट का सेक्टर-17 पुलिस थाने में दर्ज हुआ था। वहीं दूसरा केस सेक्टर 7 के ग्राफो क्लब के बाहर मारपीट का है।
उसने दीपक उर्फ टीनू के कहने पर सीआईए मानसा के निलंबित एसआई प्रीतपाल सिंह को चंडीगढ़ में खरीदारी समेत ऐश करवाई थी।
भाजपा नेता के जन्मदिन पार्टी में गोलीकांड का आरोपी रिम्मी
गिरफ्तार आरोपियों में मोहित और रोहित उर्फ रिम्मी सेक्टर 26 की बापूधाम कॉलोनी के रहने वाले हैं। वहीं नवीन हरियाणा के बहादुरगढ़ का निवासी है। बहादुरगढ़ के नवीन के खिलाफ 2019 में पंचकूला सेक्टर-20 के शोरूम में डकैती का केस दर्ज किया गया था। डकैती में एक व्यक्ति की मौत हो गई थी और एक व्यक्ति घायल हो गया था। उस पर अंबाला में भी दो केस दर्ज बताए जा रहे हैं।
इसके साथ 2018 में एफबार क्लब में गोली चलने की घटना में जिन आरोपियों का नाम आया था उसमें रोहित उर्फ रिम्मी भी शामिल था। भाजपा नेता सहदेव सलारिया के जन्मदिन की पार्टी में यह गोली चली थी और 20 नवंबर, 2018 को मामले में एफआईआर दर्ज हुई थी।